
Cassandra

Faren elsket gresk mytologi. Han hadde både Iliaden og Odysseen liggende på nattbordet og kunne sitere lange passasjer. Helter og guder, sjøuhyrer og monstre.

Det var der han hadde funnet navn til dem.

Broren hennes fikk navnet Hector, etter helten som tappert forsvarte Troja. Et navn som var altfor tungt for ham å bære. Et navn som på mange måter forårsaket katastrofen som skulle ramme dem langt senere.

Hennes eget navn, derimot, kunne ikke passet bedre. Cassandra, etter prinsessen som kunne se inn i fremtiden, men som aldri ble trodd. Aldri ble lyttet til, siden hun var annerledes. Akkurat som hun selv.

I tretti år hadde hun kjent sannheten om hva som hendte den katastrofale natten, uten å kunne fortelle den. Nå har hun ikke noe valg. Nattjegeren er kommet tilbake. Og han kommer til å drepe dem alle sammen. Én etter én, hvis ingen avslører ham.

Det er hennes spådom. Men ingen kommer til å tro på henne. For hvem kan vel avsløre et gjenferd?

Hun er Cassandra, prinsessen på slottet, langt ute på heden. Hennes historie begynner for lenge siden, i en helt annen tid. Med en helt annen ugjerning.

Men datiden og nåtiden speiler hverandre. Er splinter av samme historie, slik det alltid har vært.

Hør bare nøye etter.


Allehelgensaften 1697

Det hadde sluttet å regne, rett før skumringen hadde himmelen klarnet og sluppet fram stjernene og oktobermånen. I natteluften lå det allerede et forvarsel om den lange vinteren som ventet.

Men det var verken kulden eller vinteren som bekymret pastor Olof Nicolai da han åpnet jernporten til kirkegården. Heller ikke tåken som hadde steget opp av den fuktige bakken og begynt å spinne en stadig tettere vev rundt gravsteinene.

Tåken her ute på heden var annerledes enn andre steder. Ikke bare var den tettere, eller oppsto raskere. Den hadde også en helt egen lukt.

Undergrunn og svartvann, århundrer av langsom forråtnelse. De dødes ånde, som han hadde hørt noen i menigheten si. En beskrivelse han motvillig måte medgi var både nifs og passende. Ikke minst en allehelgensaften som denne, da minnene etter de døde smøg seg tettere innpå enn ellers.

Som alltid når Olof Nicolai gikk over kirkegården, anstrengte han seg for å holde blikket rettet mot kirkedøren midt på det dystre klokketårnet. Ikke la verken øyne eller tanker søke mot graven nederst i det fjerneste hjørnet. Mot de stakkars jentene som hvilte der, under det store korset med kløverarmene.

En bevegelse skrått foran ham i tåken brøt inn i tankene hans så han brått ble stående stille med tungt hamrende hjerte.

Men det var bare en liten kanin som hadde tittet fram mellom noen gravsteiner. En av Herrens mest uskyldige skapninger, som iakttok ham forundret. Den lurte sikkert på hva han hadde her å gjøre, midt på natten.

Et berettiget spørsmål som han selv hadde vanskelig for å svare på med ren samvittighet.

Plutselig løftet kaninen hodet, viftet med ørene og snuste i den fuktige luften. Så la den ørene bakover og pilte av sted, som om den hadde ant en ukjent fare ute i mørket og tåken. En rev, kanskje, eller en ugle. En av skapningene som jaktet på byttet sitt om natten.

Olof Nicolai gyste, gjorde raskt korsets tegn og skyndte seg videre.

Kirkedøren jamret seg som alltid gruelig da han åpnet den. Lyden var ikke særlig høy, men denne kvelden var det som om den gjenlød over kirkegården. Olof Nicolai så seg raskt tilbake over skulderen før han gikk inn, ville forsikre seg om at ingen hadde lagt merke til ham. Men alt som var å se, var tause, mørke gravsteiner som langsomt ble utvisket i tåken.

Olof Nicolai skjøv kirkedøren forsiktig igjen bak seg. Han overveide kort å skyve slåen for. Men dette var Guds hus, åpent for alle, og å låse døren ville føles som en innrømmelse. En bekjennelse av at dette nattlige møtet var av det slaget som krevde låste dører.

Westerstad kirke var av gråstein og bygd i middelalderen. I forhold til det høyreiste tårnet var den forunderlig liten. Våpenhuset var trangt, og selve kirkerommet inneholdt bare åtte korte benkerader på hver side av midtgangen. De blyinnfattede buevinduene slapp bare inn akkurat så mye månelys at det var mulig å orientere seg.

Alteret lengst fremme mot kortveggen besto av en grovhogd steinbenk kledd med en hvit duk. Over hang en altertavle som forstilte en lidende Jesus på korset, med blodet rennende nedover kinnene.

Men det var ikke først og fremst til Kristus Olof Nicolai søkte seg.

Ved siden av alteret ventet en mann i mørke klær som holdt i en tent lykt.

«Petter Svärd,» hilste Olof Nicolai. «Guds fred.»

Mannen nikket til svar.

Petter Svärd var en robust mann med grove never og et listig drag rundt øynene, noe som ble forsterket av det svake lyset. Han var ikke en person som en Herrens tjener omgikkes med, enda mindre betrodde seg til. Men krig og ufred hadde skjøvet alle den slags konvensjoner til side.

«Noen fred vet jeg ikke om vi får,» sa Svärd tonløst. «Jeg har spurt meg for, som De ba meg gjøre. Det er som vi fryktet. Herr Wilhelm har vendt tilbake til slottet.»

Olof Nicolai pustet dypt inn.

«Men hvordan?» hvisket han. «Legen skrev at brannskadene hans var dødelige. At Herren når som helst ville kalle herr Wilhelm til seg.»

Petter Svärd heiste på skuldrene.

«De får vel spørre han der.» Han nikket mot altertavlen med Jesus på korset. «Eller kanskje herr Wilhelm ble hjulpet av mørkere krefter. Hat og hevnlyst er sterke medisiner.»

Svärd lente seg nærmere presten.

«Det har begynt å ryktes om en spøkelsesrytter ute på heden,» sa han med lavere stemme. «En mann i kappe på en svart hest og med ansiktet skjult bak en jernmaske, og han rir som om han har djevelen i hælene. Folk har begynt å kalle ham Nattjegeren. Men vi vet begge hvem han egentlig er, og hva han leter etter, ikke sant, pastor?»

Olof Nicolai korset seg raskt. Dette var dårlig nytt. Svært dårlig nytt.

«Og ikke nok med det,» fortsatte Svärd. «Birger Bøkker er forsvunnet.»

«Forsvunnet?» gjentok Olof Nicolai. «Når skjedde det?»

«For to kvelder siden. Birger var ute på heden et ærend og kom aldri hjem, ifølge hustruen.»

«Birger er en drukkenbolt,» innvendte Olof Nicolai. «Han har vel sovnet i en grøft et eller annet sted.»

«Det trodde jeg også,» istemte Svärd. «Men i så fall burde han ha dukket opp igjen nå. To dager er lang tid. Altfor lang, slik det ser ut til å ligge an nå.»

«Så du mener at herr Wilhelm har …» Olof Nicolai svelget, spørsmålet hans ble hengende i luften.

Petter Swärd senket stemmen til en tonløs hvisken.

«Birger er svak. Hvis Nattjegeren har fanget ham, har han fortalt om det vi gjorde. Hvem som forårsaket at …»

«Tragedien!» Olof Nicolai merket selv at stemmen sprakk og kremtet fort. «En fryktelig tragedie. Men vi fulgte bare kongens påbud og dermed også Vårherres.»

«Jeg påstår ikke noe annet,» mumlet Petter Swärd. «Det var herr Wilhelm selv som nedkalte Herrens rettferdige vrede over seg ved å gi snapphanene mat og husrom. Men herr Wilhelm ser nok ikke slik på det. Det er jo de stakkars jentene hans som ligger i jorden der ute.»

Han viftet med hånden over skulderen i retning mot kirkegården.

«Etter alt å dømme er herr Wilhelm ute etter hevn. Og hvis Birger har snakket, er jeg Nattjegerens neste bytte. Det var jeg som red med brevet fra Dem og kom tilbake med svenskene. Herr Wilhelm kommer ikke til å være nådig mot meg.»

Petter Swärd løftet lykten fra kirkebenken.

«Jeg tenkte jeg skulle dra nordover en stund. Kanskje blir jeg der oppe for godt. Hvis jeg klarer å brødfø meg, i det minste.»

Svärd gjorde et talende opphold.

Olof Nicolai stakk hånden i frakkelommen og rakte ham en skinnpung.

«Her!» sa han og anstrengte seg for å holde hånden stødig.

Svärd veide pungen i håndflaten et par ganger, som om han prøvde å anslå hvor mange mynter den inneholdt.

«Det er alt jeg kunne skaffe på så kort varsel,» tilføyde Olof Nicolai.

Petter Svärd sendte ham et misfornøyd blikk, men stakk så pungen innenfor klærne.

«Når drar du?» spurte Olof Nicolai.

«Nå med det samme,» sa Svärd. «Og De burde kanskje gjøre det samme selv. Før Nattjegeren tar opp jakten på Dem også.

«Herr Wilhelm rører nok ikke en kirkens tjener,» sa Olof Nicolai. «Og en hyrdes oppgave er å bli hos sin flokk.»

Han prøvde å lyde overbevisende, ikke minst i egne ører, men lyktes ikke så godt som han hadde ønsket.

«Dessuten er det bare du og jeg som vet med sikkerhet hva som hendte. Hvis jeg drar min vei, er det ensbetydende med å innrømme at jeg er skyldig. Ved å bli viser jeg at jeg har ren samvittighet overfor Vårherre.»

Petter Svärd mønstret ham tvilende.

«Jeg ber for at De har rett,» mumlet han så. «Nå må jeg komme meg av gårde. Farvel da, pastor. Gud være med Dem.»

Han nikket til avskjed og strenet mot døren.

Med det samme Petter Swärd var forsvunnet, snudde Olof Nicolai seg mot alteret. Antagelig burde ganske riktig også han fjerne seg herfra. Låse døren til prestegården, servere en historie om at det var røvere i trakten og be tjenestefolket være på vakt.

Men aller først måtte han samle styrke.

Han gikk inn i det lille sakristiet rett til høyre for alteret for å hente bibelen sin, et fillete eksemplar som hadde fulgt ham helt siden han ble uteksaminert ved presteseminaret i Växjö for mange år siden. Den pleide å gi ham trøst i tunge stunder.

Bibelen lå rett under det lille vinduet, og som før bestrebet han seg på ikke å se mot det nedre hjørnet av kirkegården. Men etter samtalen med Svärd var det umulig å holde blikket borte.

Tåken der ute hadde slukt nesten alle gravsteinene. Men det store steinkorset på de stakkars jentenes grav var fortsatt tydelig å se. Det strakte de anklagende kløverarmene ut i månelyset, som om det pekte på ham. Bortenfor korset gjensto bare noen få meter kirkegård og en steinmur før den vidstrakte heden begynte.

Mil etter mil med fuktig mark, mudrete tjern og sumpskog. Få bygninger, bortsett fra Westerstad slott, dit herr Wilhelm nå hadde vendt tilbake.

Det var ikke vanskelig å forestille seg ham der ute. Jernmasken, kappen, lyden av hestehovene som trommet mot bakken mens han jaget gjennom mørket på jakt etter sitt bytte. På jakt etter hevn.

Nattjegeren.

Olof Nicolai tvang blikket bort fra vinduet. Han gikk med raske skritt tilbake til kirkerommet og tente alterlysene. Så falt han på kne og foldet hendene rundt Bibelen.

Alt han hadde gjort, var å følge kongens påbud, og dermed også Herrens, sa han igjen til seg selv. Snapphaner skulle fanges og ransakes, de hadde ikke rett til fritt leide eller husly. Ikke engang hos en godsherre som herr Wilhelm.

Ingen hadde vel kunnet forestille seg at svenskene skulle sette fyr på slottslåven for å drive dem ut. At ilden skulle spre seg til stallen, slik at både jentene og deres far hastet ned dit for å prøve å redde hestene. Ble fanget i kryssilden mellom soldater og snapphaner, innestengt i den brennende stallen mens flammene vokste seg stadig høyere.

Talgkjertene på alteret gnistret og fikk lyset til å flakke urolig gjennom kirkerommet. Samtidig fremkalte det indre bilder hos ham: flammene, røyken og heten. Skrekken i jentenes øyne, lukten av brennende kjøtt, de redselsfulle dødsskrikene deres …

Presten rykket til.

Hva var det der?

Olof Nicolai så seg engstelig rundt i det dunkle kirkerommet. Var det bare den martrede samvittigheten hans som hadde gjort seg bemerket, eller hadde han faktisk hørt et skrik?

Han lyttet oppmerksomt, men alt var dødsens stille.

Presten korset seg en tredje gang og vendte tilbake til bønnen. Gjentok enda en gang at Herren sørget for sine. At intet vondt skulle vederfares de rettferdige.

Men han tidde brått da kirkedøren plutselig ble slengt opp med et brak. Olof Nicolai reiste seg skrekkslagen. Et kaldt gufs blåste ut talglysene på alteret og feide den fuktige hedeluften inn i kirken.

Presten gispet. I døråpningen sto en mann i mørke klær.

Olof Nicolai kjente hjertet stå over et slag.

Men så tok mannen et skritt fram, inn i lysstripen fra vinduene. Det var bare Petter Svärd.

«Glemte du noe, Swärd?» utbrøt Olof Nicolai lettet.

Mannen svarte ikke. Han ble stående ved den bakerste kirkebenken med hendene hengende langs sidene. Ansiktet hans var spøkelsesaktig hvitt i månelyset.

Før presten rakk å si noe, kom Svärd gående mot ham oppover midtgangen. Han beveget seg rykkende, som om beina ikke helt ville bære ham.

«Er det noe galt?» spurte Olof Nicolai.

Svärd fortsatte å vakle fremover, stanset bare et par meter fra første benk.

Så sviktet beina under ham, han falt på kne og strakte bedende den ene hånden mot Olof Nicolai. Øynene var oppsperret, munnen gapte som om han prøvde å si noe, men i stedet vellet blodet fram mellom leppene hans og han falt forover.

Olof Nicolai rygget forferdet tilbake og støtte mot alteret. Svärds hode traff steingulvet med et tungt smell, så nær Olof Nicolai at blodet sprutet over støvlene hans.

Presten sto som forsteinet av skrekk. Hjertet hamret så høyt at det gjenlød mellom kirkeveggene. Lyden ble sterkere og sterkere, og plutselig forsto Olof Nicolai at det slett ikke var hjerteslag han hørte.

En svartkledd rytter på en mørk hest var kommet inn gjennom kirkedøren. Skrittet langsomt oppover midtgangen, rett mot ham.

Ansiktet som kunne anes under hetten på kappen, var dekket av en jernmaske. I den ene hånden holdt rytteren et blodflekket stikksverd som glinset svakt i månelyset.

Presten tvang luft ned i lungene og tok et halvt skritt forover, samtidig som han løftet hånden der han holdt Bibelen.

«V-vik fra meg!» krakset han. «Dette er Guds hus. Den som dreper noen her inne, blir fordømt til evig tid!»

Rytteren holdt an hesten rett foran kroppen på gulvet. Dyret prustet irritert. Fråden hang hvit rundt bisselet, hovene skrapte mot steingulvet.

Først nå kjente Olof Nicolai lukten som hadde fulgt med rytteren inn i kirken. En eim av underjord og svartvann. Århundrer av langsom forråtnelse.

Olof Nicolai stirret skrekkslagen på rytteren.

Den groteske masken dekket hele ansiktet hans. Alt som vistes, var de vilt stirrende øynene, som i masken virket unaturlig store. Det hvite i øynene var rødsprengt, huden ved siden av dekket med innskrumpet arrvev.

En demon, tenkte presten. En demon rett fra helvete.

«Du er for sent ute, prest,» sa rytteren mens han drev hesten fremover. Presset Olof Nicolai bakover til han sto fastklemt med ryggen mot alteret. «Jeg er allerede evig fordømt.»

Rytteren senket sverdspissen mot prestens bryst.

«Og det samme er du.»


Cassandra

Slik begynner altså historien hennes. En spøkelseshistorie. En splint av en fjern fortid.

Kanskje er det derfor hun er redd for ikke å bli trodd.

De aller fleste mennesker flirer litt av sånt. Sier til seg selv at gjenferd og spøkelser ikke finnes. At alt sånt bare er overtro, en overlevering fra mørkere tider da folk ikke visste bedre.

Men det finnes forskjellige slags gjenferd. Ethvert menneskes historie er fullt av dem. Sveket kjærlighet, brutte løfter, fiendskap og uretter.

Iblant enda verre ting.

Og skjønt vi sier til oss selv at vi er gått videre, har lagt fortiden bak oss og er blitt bedre mennesker, forekommer det netter da vi våkner i vargtimen. Lytter engstelig etter lyder som ikke kan forklares. Frykter mørket utenfor.

Eller, kanskje like ofte, mørket inne i oss selv.

Broren hennes hørte til det slaget. Frykten har alltid vært hans største fiende. Splinten som til slutt skar ham i stykker innenfra.

Stakkars, stakkars Hector. Hun hadde prøvd å beskytte ham. Gjorde så godt hun kunne.

Men han hørte ikke på henne.

Derfor ble han den første til å dø.


Allehelgensaften – nåtid

Sarah drar glidelåsen helt opp i halsen og trekker hendene så langt inn i jakkeermene som det går for å prøve å verge seg mot den fuktige natteluften.

Jess hadde sagt til henne før de dro at hun burde kle seg bedre, men hun hørte ikke på henne, og nå vil hun helst ikke vise henne at hun fryser. Særlig ikke i kveld, når hun allerede er underlegen.

«Nå står vi altså ved siden av Westerstad kirkeruin,» sier guiden deres med en dramatisk håndbevegelse mot ruinen som ruver i mørket hundre meter bortenfor dem.

«Det var der inne, på allehelgensaften 1679, at pastor Olof Nicolai ble myrdet ved alteret i sin egen kirke. Ifølge sagnet var det slottsherren på Westerstad slott som begikk drapet. Herr Wilhelm, han som kom til å bli kalt Nattjegeren.»

Guiden kaller seg Grendel, etter monsteret i Beowulf-sagnet, han er kledd i svart fra topp til tå og har hodelykt, hestehale, langt kinnskjegg og betydelig flere arm- og lærhalsbånd enn noen burde ha på kroppen. Han lukter weed og noe skarpere og mer dyrisk som trolig innebærer at Sarah blir nødt til å desinfisere bilen sin etter denne utflukten.

På nettet har Grendel tittelen «spøkelsesguide», noe som neppe er heltidsjobben hans. Hvis han i det hele tatt har noen, hvilket Sarah sterkt betviler.

Men Jess liker ham. Alt dette her – spøkelsesvandringer, hjemsøkte steder og det overnaturlige – er hennes greie.

Jess har også hodelykt og fritidsklær, har vært på så mange spøkelsesturer at hun har skaffet seg en egen garderobe til formålet.

Til vanlig er Sarah ikke med, men den siste måneden har Jess latt det skinne igjennom at hun er lei av unnskyldningene og den manglende interessen hennes. Antydet at Sarah må anstrenge seg litt hvis forholdet deres skal vare.

Så nå står de her i mørket utenfor en kirkeruin fra middelalderen i et ødslig hedelandskap, med Kinnskjegg-Grendel som guide. Ikke helt den allehelgensaftenen hun hadde håpet på.

Men hva gjør man ikke for kjærligheten?

Selv om hun, i motsetning til Jess, verken tror på spøkelser eller ånder, må Sarah innrømme at dette stedet er temmelig creepy. Den øde kirkegården er gjennom århundrene blitt forvandlet til et område med gulnet gress der veltede gravsteiner stikker opp mellom tuene. Og som om ikke det var uhyggelig nok, ligger det et lokk av tett tåke en halvmeter over bakken og gjør lyset fra hodelyktene melkeaktig og flatt. En vammel lukt henger i luften, og et sted i holtet bak kirkeruinen tuter en ugle.

Sarah hutrer, prøver å overbevise seg selv om at det bare kommer av kulden og de altfor tynne klærne hennes. Men det lykkes ikke helt. Det er noe ved dette stedet som gir henne frysninger.

Det samme kan sies om guiden deres. Grendel er lang og lutrygget, han minner faktisk litt om et monster i en spøkelseshistorie.

«Kirken ligger akkurat i et jordstrålingskryss,» sier han. «Jeg har selv målt med både pendel og ønskekvist, og utslagene er kraftige. Mye tyder på at dette var et hellig sted lenge før kristendommen. Et sted der man ofret til de gamle gudene.»

Jess nikker så ivrig at hodelykten hennes flimrer.

Sarah kunne ha innvendt at de vitenskapelige testene som er gjort, viser at utstyr som ønskekvister og pendler ikke er bedre enn slumpetreff til å utlede noe som helst, og at også energilinjer i bakken bare er psevdovitenskap.

Men hun biter tennene sammen. Hun har en følelse av at det ikke kommer til å være for siste gang denne kvelden.

«Før vi går nærmere ruinen, skal vi kikke på et annet sted,» sier Grendel.

Han gir dem tegn til å følge etter ham mot et hjørne av den gamle gråsteinsmuren som omgir kirkegården.

«Her!»

Han lyser med hodelykten på et stort steinkors der en av kløverarmene er slått av på midten.

«Graven,» gisper Jess. «Nattjegerens døtre.»

Hun fører hånden over korset. Lar fingrene dvele ved bruddflaten på den ene armen. Den avslåtte delen ligger på bakken like nedenfor og gir sammen med korset et sørgmodig inntrykk.

«Er det mulig å lese navnene?» spør Sarah.

Grendel rister på hodet.

«Gravsteinen har ingen inskripsjoner. Men vi er på det rette stedet.»

Han snur seg mot Jess.

«Ta fram EMF-måleren din, så får du se.»

Jess begynner å veive med en plastdings som minner om en fjernkontroll, der noen LED-lys flimrer på forsiden.

«Oioi!» sier hun. «Her er det masse aktivitet.»

Sarah vet at Jess har kjøpt måleren på Temu, så dens vitenskapelige presisjon er muligens noe tvilsom. Det samme gjelder påstanden om at det er elektromagnetisk stråling fra åndeverdenen som får dingsen til å reagere – ikke en av mobiltelefonene deres, en kraftledning i nærheten eller noe annet med mer forankring i virkeligheten. Men Sarah har lovet seg selv å ikke punktere stemningen, så hun holder munn.

«Og slottet?» spør Jess. «Krypten der Nattjegeren hviler. Hvor langt er det dit?»

Grendel lar hodelykten sveipe utover heden som begynner på den andre siden av muren. Lysstrålen blir nesten umiddelbart oppslukt av tåken og mørket.

«En snau kilometer ute på heden. I dagslys og klarvær kan man se det herfra.»

«Innen synsvidde,» sier Jess alvorlig, mens hun fortsetter å veive med måleren sin.

Grendel har også en EMF-måler, men den er selvfølgelig større og ser dyrere ut. De to sammenligner måleverdiene sine så entusiastisk at Sarah kjenner et sting av sjalusi. Idiotisk selvfølgelig, hun burde vite bedre. Hun er smart, logisk, har en god jobb og kan takle de fleste kinkige situasjoner uten å stresse seg opp. Likevel er det noe ved denne utflukten som uroer henne mer enn hun hadde ventet seg.

Antagelig er det guiden deres.

Jess og Grendel ble kjent med hverandre på nettet for et halvt år siden. Siden har de vært ute på flere spøkelsesjakter sammen, og navnet hans dukker stadig oftere opp i forskjellige sammenhenger.

Grendel gjorde ditt, Grendel synes datt.

Sarah liker ikke tonen Jess bruker når hun snakker om ham. Og så er det blikket hans. Grendel stirrer på Jess hele tiden. Han er slett ikke den første gutten som gjør det. Jess er tjueseks, blond, blåøyd og bygd som en spurv. Mange, både gutter og jenter, tenner på den typen.

Normalt er Sarah ganske vant til stirringen. Bryr seg ikke noe særlig. Men Grendels blikk føles mer påtrengende, intimere. Dessuten får Sarah mer og mer inntrykk av at Jess ikke har noe imot måten han ser på henne på. At hun til og med oppmuntrer ham.

«Nattjegeren er begravd i krypten under slottet,» sier Jess, henvendt til Sarah. «Sjelen hans ble evig fordømt etter drapet, og biskopen nektet å la ham hvile i vigslet jord. Det er en av grunnene til at han går igjen her i traktene.»

Sarah undertrykker en impuls til å himle med øynene.

«Kom,» sier Grendel. «Nå skal vi besøke stedet der udåden skjedde.»

Han går foran dem over den ujevne bakken, lyser her og der med hodelykten på mørke gravsteiner som stikker opp av gresset. Tåken virvler rundt føttene deres. Lukten av forråtnelse blir stadig sterkere, som om den kommer drivende med tåken.

Jess går nær Grendel. Kanskje for nær. Nå og da rører hun ved armen hans. Sarah oppfatter flere ganger at de hvisker til hverandre. Er det henne de snakker om?

Hun setter farten opp for å kunne høre, men siden hun tåpelig nok ikke har egen hodelykt, skjener hun snublende mellom gresstuene og gravsteinene.

Hun burde definitivt holdt seg hjemme. Men da ville Jess vært alene her med Klenge-Grendel. Den tanken er om mulig enda mer motbydelig.

Grendel og Jess har stanset.

«Westerstad kirke.»

Guiden lar lyset fra hodelykten sveipe over ruinen. Grå murvegger, gapende hull der vinduer og dører en gang har sittet. Kirketårnet lengst borte mangler innervegg, det minner om en enorm hul trestamme.

«Bygget i middelalderen, men stengt i 1679, etter mordet på Olof Nicolai,» fortsetter Grendel. «Menigheten fikk bygget en ny kirke i bygden noen kilometer herfra. Foruten prekestol, døpefont og kirkeklokker tok de også med seg blytaket og steingulvet fra den gamle kirken. Så det eneste som ble stående igjen, var egentlig ytterveggene.»

«Stemmer det at Nattjegeren var med og bekostet byggingen av den nye kirken?» spør Jess.

Grendel trekker på skuldrene.

«Det sies, men det finnes ikke bevis. Men det er jo ikke vanskelig å tenke seg at han prøvde å bøte for udåden sin. Han slapp jo unna en rettferdig dom.»

«I det minste her på jorden,» innskyter Jess.

Både hun og Grendel ser talende på Sarah. Antagelig er det oppstyltede foredraget deres ment å inkludere henne i spøkelsestroen deres. Men i stedet får det Sarah til å føle seg enda mer som femte hjul på vognen.

Hun hutrer igjen, ønsker at hun satt i den varme bilen på vei hjemover.

«Kom.»

Grendel skyver opp en rusten nettingport med et bleknet skilt som advarer mot ras, og som sperrer en åpning mellom de tykke veggene. Samtidig kaster han et oppmerksomt blikk rundt seg.

Jess smetter raskt forbi, videre inn i den mørke ruinen, men før Sarah har rukket å følge etter, løfter Grendel hånden.

«Du trenger ikke være redd, Sarah.» Grendel vinkler hodelykten noen grader nedover. «Vi er helt alene her ute. Ingen vet at vi er her. Militæret patruljerer aldri utover i denne retningen.»

Det nedadvendte lyset gir ansiktet hans underlige skygger og proporsjoner.

«Har du hørt om dobbeltmordet på Westerstad slott? Ekteparet Cronier?» spør han.

Sarah nikker. Jess har snakket så mye om den hendelsen at hun selv har googlet den. I motsetning til de andre historiene er den i alle fall sann.

«En finansmann og hans kone ble myrdet og ranet på slottet midt på nittitallet,» sier hun.

«Da vet du kanskje også at Nattjegerens jernmaske forsvant under ranet,» sier Grendel. «Enkelte hevder at det var Nattjegerens ånd som myrdet ekteparet Cronier, at han hevnet seg for at de forstyrret hans hvile. Det skulle være forklaringen på at morderen aldri ble tatt.»

Sarah har mest lyst til å flire av kommentaren, men Grendel smiler på en måte som gjør henne ille til mote. Får henne til å tenke på et rovdyr. Eller kanskje det bare er det merkelige lyset som spiller henne et puss. Hun svelger og prøver å avgjøre om han tuller med henne, men det er umulig. Fliret hans blir bredere. Rovdyrtennene glimter i mørket.

Vi er helt alene her ute. Ingen vet at vi er her …

Han har for så vidt rett. Kirkeruinen ligger midt ute på Revingeheden, et enormt militært øvelsesfelt der det egentlig er adgang forbudt. Bortsett fra slottet finnes det ikke et hus på flere kilometers avstand.

Ingen som kan se eller høre dem.

Grendel, som monsteret i Beowulf-sagnet.

«Fryser du?» spør han, nesten litt ertende.

Sarah rister på hodet. En plutselig uhyggefølelse kommer over henne. De må vekk herfra. Hun vil rope på Jess, få henne med tilbake til bilen. Skylde på at hun ikke vil få en steinblokk i hodet, eller på fucking menssmerter eller hva som helst.

Men hun tviler på at Jess ville høre på henne. Hun virker fullstendig trollbundet av Grendel og dette ubehagelige stedet.

«Å, for et sted!» ropte Jess inne fra ruinen. «Kom og se, Sarah!»

Grendel slår ut med hånden mot den åpne grinden, nesten som om han utfordrer henne. Vil han egentlig at hun skal trekke seg slik at han og Jess kan le sammen av hvor lettskremt hun er?

«Skal vi gå inn, eller?» flirer han.

Sarah puster dypt inn og smetter raskt forbi ham. Hun følger en smal gang inn mellom steinveggene. Sikter seg inn på det svake lyset fra hodelykten til Jess og går med raske skritt for ikke å ha Grendel pesende i nakken. Så er hun inne i kirkeruinen.

«Kult, eller?» sier Jess oppspilt. «Verdt å fryse litt for.»

Hun sveiper med hodelykten i en vid sirkel.

Sarah må motvillig medgi at Jess faktisk har rett. De befinner seg omtrent midt i den rektangulære kirkeruinen, omgitt av tykke, grå steinvegger, så høye at det ikke er mulig å se over dem. Selv om bygningen mangler både gulv og tak og ikke har vært i bruk som kirke på over tre hundre år, hviler det likevel et visst alvor over den. Noe nesten høytidelig.

I den ene kortenden det høye, hule klokketårnet som bare har tre vegger. På ruinens andre kortende blir lyset fra hodelykten til Jess hengende ved et bord uthogd i grov stein.

«Alteret,» hvisker hun. «Det var der det hendte.»

Hun griper Sarah i hånden og demper samtidig lyset på hodelykten.

«Det var her Olof Nicolai sto. Presten som hadde forrådt Nattjegeren. Som var skyld i at døtrene hans døde.»

Hun legger EMF-måleren på alteret og trykker hånden til Sarah. De små LED-lysene på måleren flimrer uregelmessig.

Sarah føler seg fremdeles ille til mote. Helst vil hun vekk herfra. Hun kikker rundt seg etter guiden deres, men Grendel er ikke å se.

«Det sies at Olof Nicolai lå på kne og ba Gud om tilgivelse, akkurat der,» fortsetter Jess i et skjebnetungt tonefall, samtidig som hun lyser på en flekk på bakken. «Ba om at ugjerningen hans ikke måtte bli avslørt. Men så hørte han en lyd. Kirkedøren som ble åpnet. Han ble stiv av skrekk.»

Hun klemmer hånden til Sarah så hardt at det nesten gjør vondt.  LED-lysene på måleren flimrer stadig fortere.

«Noen kom oppover midtgangen. En mann med en jernmaske foran ansiktet. En hevner. En morder.»

Jess snur seg brått slik at lyset fra hodelykten flytter seg mot kirkedøren.

Sarah snapper etter pusten. Det står noen der, en skikkelse i kappe og med en svart maske foran ansiktet.

I samme øyeblikk som lysstrålen treffer skikkelsen, kommer den farende rett mot dem.

EMF-måleren på alteret begynner å ule vilt.

«Nattjegeren!» skriker Jess og snur seg, slik at hodelykten lyser rett i øynene på Sarah.

Brått slipper hun hånden til Sarah, og plutselig slukner lyset fra lykten hennes.

Hjernen låser seg i Sarah, pulsen hamrer vilt.

«Jess!» prøver hun å rope, men det kommer bare en kraksende lyd. «Jess!»

Ikke noe svar. Hun har mistet mørkesynet, ser ikke annet enn hvite flekker som danser mot et tett bekmørke.

Noen setter i et brøl. En grov mannsstemme som kommer nærmere.

Sarah virvler instinktivt rundt, styrter blindt mot det hun tror er utgangen.

Men noen spenner bein for henne, og hun faller forover i det fuktige gresset. I noen øyeblikk spreller hun vilt for å prøve å komme seg på beina igjen.

Så blir plutselig alt lyst rundt henne.

Allerede før Sarah hører latteren, forstår hun hva som har hendt. Grendel og Jess har spilt henne et puss.

Hun stabler seg opp, kjenner at hun har slått kneet mot en stein, men det er likevel mest selvfølelsen som har fått juling.

«Au da, hvordan gikk det?»

Stemmen til Grendel oser av dårlig skjult skadefryd.

Et eller annet sted fra har han tryllet fram en kappe og en svart plastmaske, hvilket betyr at de har planlagt alt sammen. Snakket seg imellom om hvordan de skal skremme henne. Vissheten om det svir nesten verre enn selve handlingen.

Sarah børster seg nedover buksebeina mens hun passer på å unngå blikkene deres. Skammen blusser i kinnene.

«Jeg trodde ikke du var redd for spøkelser,» ler Jess. «Du så jo helt skrekkslagen ut. Og stemmen din sprakk.»

«Festlig,» mumler Sarah. «Kjempegøy …»

Hun har mest lyst til å be dem dra til helvete og løpe sin vei, men uten lykt ville det bli vanskelig å finne tilbake til bilen. Så hun må bli stående og bite i seg ydmykelsen.

«Det var Jess som fant på alt sammen!» sier Grendel, og den korte setningen gjør fornedrelsen enda verre.

Jess later ikke til å skjønne det, for hun bare fortsetter å le sammen med ham. Sarah knytter nevene, snapper etter pusten, leter etter noe sårende å si tilbake. Noen skarpe ord som kunne redde i det minste litt av selvfølelsen hennes.

Men en annen, ukjent stemme avbryter henne tvert.

«Hva faen gjør dere her?»

En mann trer fram fra mørket. Han er kledd i mørke klær og retter en liten, men veldig sterk lommelykt mot dem. Det av ansiktet som er synlig, er sammenbitt.

Sarah reagerer knapt. Det kommer kanskje av adrenalinet som lammer alle alarmfunksjoner.

Guiden deres ser derimot overrasket ut.

«Hva fa …» sier han og tar et skritt fram, men før han kommer lenger, slår den fremmede ham i ansiktet med en lang gjenstand han holder i hendene.

Sarah er fremdeles ikke redd. Hjernen hennes registrerer kaldt og nøyaktig hver eneste detalj i det som skjer videre. Grendel som deiser i bakken, blodet som spruter fra den knekte nesen hans. Jess som skriker høyt og skingrende og kaster seg ned over ham.

Først da Sarah ser hva slags gjenstand den fremmede har brukt som våpen, våkner alarmfunksjonene hennes.

Et haglgevær, som han nå retter direkte mot ansiktet hennes.

Knærne gynger under Sarah, men på en eller annen måte klarer hun likevel å holde seg oppreist.

«Er dere i følge med ham?»

Den fremmede vifter med geværet, som har en lommelykt festet under løpene.

«H-han er guiden vår,» får Sarah presset fram og ser bort på Grendel.

«Ikke han,» freser den fremmede og vifter med våpenet igjen. «Nattjegeren. Er dere med ham?»

Mannen stirrer på henne. Det lille hun kan se av ansiktet hans i mørket, er herjet, øynene er unaturlig oppsperret, som om han enten er høy på rus eller sprøyte gal.

Sarah svelger. Geværløpene peker fortsett rett mot ansiktet hennes. Hun hører Jess hikste skrekkslagen nede fra bakken. Hjertet hamrer vilt i brystet. Likevel føler hun seg overraskende rolig.

«V-vi …» Hun kremter. «Vi er på spøkelsesjakt. Han der guider oss.»

Hun peker på Grendel, som nå begynner å vise svake tegn til å være i live.

Den fremmede fortsetter å stirre på henne over geværløpene.

«Hva vet dere om Nattjegeren?» freser han.

«M-mener du spøkelset?» spør Sarah.

Den fremmede kommer et skritt nærmere, slik at geværmunningene bare er et par desimeter fra pannen hennes, og lommelykten under lyser rett i øynene på henne.

«Nattjegeren,» sier den fremmede langsomt. Sarah kjenner eimen av alkohol i både pusten og svetten hans. «Jeg hørte at dere snakket om ham.»

Sarah lukker øynene. Magen har snørt seg sammen i henne. Det samme har urinblæren, og hun er bare millimetere fra å tisse på seg. Likevel klarer hun å få stemmen til å bære.

«Vi er spøkelsesjegere,» sier hun så rolig hun kan. «Jess og jeg bor sammen. Grendel her fant vi på nettet. Han kledde seg ut for å skremme meg. Jeg tror han er ute etter å stjele kjæresten min.»

Sarah åpner øynene igjen. Det siste hun sa bare smatt ut. Det er som om redselen har nappet vekk alle filtrene hennes, og hun forstår egentlig ikke selv hvordan hun fortsatt kan holde seg så rolig.

Den fremmede flytter lyskjeglen fra lommelykten over på Jess og Grendel, som sammen danner en hikstende bylt på bakken. Så lyser han på kappen og plastmasken ved siden av dem.

Jess ser opp. Det skrekkslagne ansiktet er blankt av snørr og tårer.

«Ser du?» sier Sarah lavt. «Vi er bare helt vanlige ungdommer ute på en idiotisk jævla spøkelsesjakt. Det eneste vi vil, er bare å komme oss vekk herfra.»

Den fremmede fortsetter å stirre på henne. Så tar han et skritt tilbake og senker geværet med lommelykten. Skuldrene hans synker sammen, som om luften går ut av ham.

«Forsvinn,» mumler han.

Sarah klarer ikke å røre seg.

«Forsvinn herfra før jeg ombestemmer meg!» freser den fremmede og veiver med hånden mot utgangen. «Nattjegeren er kommet tilbake. Hvis ingen stopper ham, kommer han til å drepe oss alle sammen!»

Sarah får endelig kroppen til å lystre. Hun trekker Jess opp fra bakken. Også Grendel begynner å kave, men Sarah venter ikke for å hjelpe ham. I lyset fra hodelykten til Jess vakler de mot utgangen.

«Nattjegeren, vis deg!» vræler den fremmede plutselig. «Jeg vet at du er her!»

I øyekroken oppfatter Sarah lysstreifet da han igjen løfter geværet. Hun holder pusten, spenner kroppen i påvente av skuddet. Men ingenting skjer.

De vakler gjennom gangen som fører dem ut på den andre siden av ruinveggene.

«Løp,» hveser hun. «Slukk lykten og løp som faen, Jess!»

Hun får fart på beina. Utnytter det svake måneskinnet og sikter seg inn på åpningen i gråsteinveggen. Løper for livet mens hjertet sprenger i brystet. Jess er rett bak henne, og hvor Grendel befinner seg, driter Sarah ærlig talt i.

Hun krysser mellom gravsteiner og gresstuer. Åpningen i gråsteinmuren kommer stadig nærmere, og på den andre siden bør de være i sikkerhet.

Det er bare noen meter igjen da hun snubler i en oppstikkende gravstein. Hun kjenner hvordan hun mister balansen, innser at hun er i ferd med å styrte rett inn i steinmuren med hodet først uten å kunne ta seg for.

Men i aller siste øyeblikk får Jess tak i armen hennes og klarer å holde henne på beina. Styrer henne ut gjennom åpningen før de faller i en haug på bakken. De slår armene rundt hverandre og trykker ryggen mot steinmuren.

«Hvor faen ble det av Grendel?» får Sarah fram.

«V-vet ikke,» gisper Jess. «Skal vi gå tilbake og lete?»

Sarah rister på hodet.

«Vi må vekk herfra,» sier hun. «Vi må komme oss bort til bilen og ringe til politiet …»

Et voldsomt smell avbryter henne.

Et skudd.

Lyden gjaller mellom veggene og gravsteinene før den langsomt fortaper seg i mørket.

